Papersnake/gushiwen huggingface dataset:
次韵竹溪中书重修县橘二首
刘克庄（宋代）

仲秋鸠僝迄穷冬，矩丽依稀似蔡公。
濡足几年同国病，肯心一片有谁同。
人言此庆钟双凤，天落其成见彩虹。
不是坡仙捐宝带，此桥安得往来通。
再和
吴芾（宋代）

诸公得得走车轮，要向忙中乐此身。
我昔不来今日到，始知枉作把麾人。
吴趋行
陆机（魏晋）

楚妃且勿叹。齐娥且莫讴。
四座并清听。听我歌吴趋。
吴趋自有始。请从阊门起。
阊门何峨峨。飞馈跨通波。
重栾承游极。回轩启曲阿。
蔼蔼庆云被。泠泠鲜风过。
山泽多藏育。土风清且嘉。
泰伯导仁风。仲雍扬其波。
穆穆延陵子。灼灼光诸华。
王迹隤阳九。帝功兴四遐。
大皇自富春。矫手顿世罗。
邦彦应运兴。粲若春林葩。
属城咸有士。吴邑最为多。
八族未足侈。四姓实名家。
文德熙淳懿。武功侔山河。
礼让何济济。流化自滂沱。
淑美难穷纪。商搉为此歌。
赞五祖
释守卓（宋代）

浊港转身，破头印法。五叶芬芳，千徒杂踏。于秀于能，谁离谁合。
大宁寺过舅书舍
吴时显（宋代）

长怕山林勒驾回，幽寻空像栎山隈。
乘闲特羡春风约，行乐宁山暮景催。
情分一家欣满座，穷愁千斛厌成堆。
白头甥舅今稀有，原把清樽日醉陪。
莲塘
何耕（宋代）

色香无比出西方，何物妖狐号六郎。
手折一枝聊供佛，前身定是老柴桑。
夔府书怀四十韵
杜甫（唐代）

昔罢河西尉，初兴蓟北师。不才名位晚，敢恨省郎迟。

扈圣崆峒日，端居滟滪时。萍流仍汲引，樗散尚恩慈。

遂阻云台宿，常怀湛露诗。翠华森远矣，白首飒凄其。

拙被林泉滞，生逢酒赋欺。文园终寂寞，汉阁自磷缁。

病隔君臣议，惭纡德泽私。扬镳惊主辱，拔剑拨年衰。

社稷经纶地，风云际会期。血流纷在眼，涕洒乱交颐。

四渎楼船泛，中原鼓角悲。贼壕连白翟，战瓦落丹墀。

先帝严灵寝，宗臣切受遗。恒山犹突骑，辽海竞张旗。

田父嗟胶漆，行人避蒺藜。总戎存大体，降将饰卑词。

楚贡何年绝，尧封旧俗疑。长吁翻北寇，一望卷西夷。

不必陪玄圃，超然待具茨。凶兵铸农器，讲殿辟书帷。

庙算高难测，天忧实在兹。形容真潦倒，答效莫支持。

使者分王命，群公各典司。恐乖均赋敛，不似问疮痍。

万里烦供给，孤城最怨思。绿林宁小患，云梦欲难追。

即事须尝胆，苍生可察眉。议堂犹集凤，正观是元龟。

处处喧飞檄，家家急竞锥。萧车安不定，蜀使下何之。

钓濑疏坟籍，耕岩进弈棋。地蒸馀破扇，冬暖更纤絺。

豺遘哀登楚，麟伤泣象尼。衣冠迷适越，藻绘忆游睢。

赏月延秋桂，倾阳逐露葵。大庭终反朴，京观且僵尸。

高枕虚眠昼，哀歌欲和谁。南宫载勋业，凡百慎交绥。
表海亭
刘挚（宋代）

到此翛翛欲羽翰，长檐危槛压潺潺。高低步障千花磴，远近屏风四境山。

兴为南楼虽不浅，倦如飞鸟亦知还。偷闲拟上三年计，宁愿齐侯五月间。
入海二首
张说（唐代）

乘桴入南海，海旷不可临。茫茫失方面，混混如凝阴。

云山相出没，天地互浮沉。万里无涯际，云何测广深。

潮波自盈缩，安得会虚心。

海上三神山，逍遥集众仙。灵心岂不同，变化无常全。

龙伯如人类，一钓两鳌连。金台此沦没，玉真时播迁。

问子劳何事，江上泣经年。隰中生红草，所美非美然。
直舍竹下残雪二首 其一
刘敞（宋代）

阿阁三阶敌井干，宫墙十仞逼云端。故留残雪侵春事，欲伴孤篁老岁寒。
和秋日即事韵二首 其二
王质（宋代）

初枫叶外数行飞，瘦竹竿头一点黐。浮世危机总如此，青蛇飞处且相随。
超然台寄子瞻学士
司马光（宋代）

使君仁智心，济以忠义胆。
婴儿手自抚，猛虎须可揽。
出牧为龚黄，廷议乃陵黯。
万钟何所加，甔石何所减。
用此始优游，当官免阿诌。
曏时守高密，民安吏手敛。
乘间为小台，节物得周览。
容膝常有余，纵目皆不掩。
山种远布张，花卉近缀点。
筵宾肴核旅，燕居兵卫俨。
比之在陋共，为乐亦何歉。
可笑夸者愚，中天犹惨惨。
贤者之孝二百四十首·薛包
林同（宋代）

所惧子不孝，何愁父失慈。
涕流分出日，天定感还时。
子龙求烟雨轩诗口占绝句二首 其二
陆游（宋代）

规模正似钓鱼庵，把酒才容客二三。若比东偏参倚室，此中犹自觉耽耽。
渔父吟
宋伯仁（宋代）

小舟如雁许，稳稳下波心。
蓑笠几风雨，江山无古今。
清歌鸣短棹，红叶满疏林。
一醉不知世，前村月未沈。
挽王夫
李流谦（宋代）

维古女士都可见，过眼绝无一佳传。
客来授我一编书，疾读不知双滋泫。
夫人有子鸣斯文，吾从昆仓识河汉。
胸中能贮百卷书，此岂只用裙襦看。
前朝大老尊夫人，鬼蜮不量作儿玩。
寒心仰屋窃叹语，志士如今刀斫案。
唐安治中禄不薄，十亩东湖红烂漫。
轻车在门忽折轴，恨如秋江盛不满。
史笔在手吾宗英，宁爱一词没彤管。
人生八十善可书，好梦作长不为短。
次韵内兄舒通叟太博寓云南僧舍
陈著（宋代）

河海翻飞信有由，相逢莫学楚囚愁。
人方椎髻说苏子，天把布衣存武侯。
世变古今张与翕，人心造化去中留。
云南高处应看透，许得溪翁入坐不。
宿钱塘江诗
林季仲（宋代）

大江推月上层霄，夜色分人此最饶。
乡国未成千里梦，海门又捲五更潮。
和柳子厚诗十七首 其十三 寄江彦文纬
程俱（宋代）

往追双玉人，芒屦踏岩谷。阿咸今独往，宰上森拱木。

公来定何时，旧唱犹能续。寻壑复穿云，仙山看飞鹿。
正乐府十篇·颂夷臣
皮日休（唐代）

夷师本学外，仍善唐文字。吾人本尚舍，何况夷臣事。
所以不学者，反为夷臣戏。所以尸禄人，反为夷臣忌。
吁嗟华风衰，何尝不由是。
客久梦中代内作二绝 其二
张羽（凤举）（明代）

南去长沙万里程，清猿啼断鹧鸪鸣。相思不识关山远，梦里随郎一处行。
寄竹隐先生孙应时
刘过（宋代）

苏州酒滴如真珠，公能醉之酒百壶。
得间政恐不来尔，来则倒屣相与俱。
江山绕楼诗句好，奔走万变同驰驱。
大书小草各有能，雷雹震耀莺花姝。
当其半醉尚醒在，宛若处女未嫁夫。
杯行到手湖海歇，翻覆云雨来须臾。
义这屈使坐北面，命骚如役仆与奴。
角巾斜飘鬓毛出，笔墨颠倒衫袖乌。
回旋左右如有碍，归路不记长须扶。
宾侪指摘士窃笑，亦有好事描为图。
或云先生郁於用，浮深欲以酒自娱。
实非能饮姑好客，不时斗酒由人须。
若予乃是真饮者，糟丘日日乡无何。
敛藏穷达付之酒，不以礼法自束拘。
情归一真举无伪，滑稽玩世为通儒。
饮与不饮无不可，醉醒醒醉同一区。
痴人之前莫说梦，梦中说梦愈阔迂。
客来辄饮饮辄醉，此其所以为竹胡。
不然他人岂无酒，欲去此脚自懒趋。
计公之客日百数，结束冠带纷座隅。
欲言喉牙物如梗，中怀腹非外示愚。
不如鄙性好诚实，退无取议进不谀。
欧公自爱曼卿放，昌黎亦喜刘叉粗。
满城风雨重阳近，黄共篱落金英敷。
山高凛风吹客倒，公楼虽小主者殊。
狂当相就取一醉，有酒饮我无酒酤。
此即虽狂亦可喜，我去俗子畴当呼。
世无人兮亦已久，公不容我谁容乎。
沅陵遇公美忽谈道术如有所得将之桃源作诗送之
王庭圭（宋代）

昔年结屋并江湾，见君心胆方未闲。墙东月出夜扣关，酒酣说剑翻涛澜。

迩来书剑谋俱左，寻仙欲鼓蓬莱柁。三寸田中已发花，九曲江边仍进火。

蓬莱万里天无涯，惊风落叶卷黄沙。且过桃源访秦洞，玉盘应饤枣如瓜。
扫坟东山感旧示十五侄
吴芾（宋代）

四十年前此读书，与君俱欲上亨衢。
君虽未达心犹壮，我已衰颓作老夫。
儿侄辈为燕老集石秀叔以诗来和之二首
陈著（宋代）

身是书中老仆童，布衣不溯马头风。
虽无二顷资穷巷，犹有三峰着睡翁。
虚室漫留庄叟白，新诗忽见相州红。
然时流俗滔滔去，铁石心肠独我同。
石文诗
杜甫（唐代）

诗王本在陈芳国，九夜扪之麟篆熟，
声振扶桑享天福。
惇礼兵部久不作诗偶成数韵奉戏
黄裳（宋代）

南宫先生好谈古，齿牙所挂多老杜。剑气中盘几时吐，欲看光芒出庭户。

平生气直易言语，不解聱牙斲诗句。先生莫学东野苦，我愿为云相逐去。
春日登上元石头故城
罗隐（唐代）

万里伤心极目春，东南王气只逡巡。野花相笑落满地，

山鸟自惊啼傍人。谩道城池须险阻，可知豪杰亦埃尘。

太平寺主惟轻薄，却把三公与贼臣。
同赵判院桂秀才过太霞广信看雪因饮涧梅
韩淲（宋代）

山色富昏晓，涧痕馀浊清。惟诗是我兴，不饮非人情。

思仙穷有顶，入寺说无生。冷蕊疏枝底，夜归虚籁声。
贺雨拜表
林之奇（宋代）

群云雨事毕，振旅不复阵。
扫天无一尘，千里还绿润。
晨朝大明贺，沙路万蹄印。
朝元泛翠瓦，佳气去人近。
颇闻避斧扆，侑膳彻龙笋。
愿君爱物心，从此至尧舜。
谢宪台赵史惠米
陈师道（宋代）

平生忍欲今忍贫，闭口逢人不少陈。
俸薄身清赵都史，也能作意向诗人。
喜客泉
吴全节（元代）

客游华阳天，山径肩竹舆。首登大茅顶，天市神仙居。

回观喜客泉，稽首孙仙姑。方池鉴止水，湛湛涵太虚。

仙君驱骊龙，为吐万斛珠。滚滚出石底，拍手相欢呼。

有情感无情，此理妙鼓桴。泉喜客亦喜，主人当何如？

我愿𣂏一勺，万物同沾濡。歌诗谢山灵，临风重踌躇。
早秋二绝 其二
寇准（宋代）

一听早蝉响，坐悲芳岁阑。新秋空索寞，前事但心酸。
过宝应县新开湖十首
杨万里（宋代）

半浓黛汁点遥林，微淡鈆膏抹暮云。
似白如青都不是，淮南弄色五湖春。
钱清观禾
董嗣杲（宋代）

落叶清江路，秋行适古心。
井田秦法变，河海禹功深。
鸥浴蒹葭影，牛眠桑柘阴。
谁怜浪游客，独倚断蓬吟。
石恪画醉僧
吴则礼（宋代）

倒街卧路谁复嗔，粥鱼斋鼓强唤人。
莫疑只今五斗醉，要会从来三昧身。
寄保暹师
释文兆（宋代）

近闻高静趣，犹寄广陵居。
夜会听琴阻。秋期看月疏。
几成归越梦，久绝入梁书。
四释分题处，年来一榻虚。
同肄僧夜话时僧亦下狱
罗宾王（明代）

焰焰孤灯挂壁偏，铁围深锁半檐天。墙花夜落重沟水，梁月寒归古殿烟。

鞭石久驱秦日月，射潮谁捍粤山川。老僧不解兴亡事，数记楞严第几篇。
寄夏文州左藏佾
文同（宋代）

寄语文州守，谋边想甚劳。
封疆通鸟鼠，种落杂猿猱。
甲马廉颇少，诗书郄縠高。
当须办乃事，不用耻弓刀。
复用前韵呈黄教授
曾丰（宋代）

有底杜陵语，不惊人不休。
笔端非外铄，胸次有天游。
自发人三叹，而销我四愁。
忘其舒若疾，何适不犹犹。
琏监寺１
释绍昙（宋代）

烹金炉里脱胚{左车右军}，妙斲初无爷凿痕。
汝质自成瑚琏器，我侬甘作破沙盆。
贻刘高士别
储光羲（唐代）

夙驾出东城，城傍早霞散。初日照龙阙，峨峨在天半。

壮哉丽百常，美矣崇两观。俯视趋朝客，簪珮何璀璨。

而我送将归，裴回霸陵岸。北云去吴越，南雁离江汉。

伊昔蹈丘园，翩翩理文翰。高谈闵仲叔，逸气刘公干。

每言竹柏贞，尝轻朝市玩。山昼猿狖静，溪曛鱼鸟乱。

宁止卧崆峒，直云期汗漫。圣君既理历，族士咸炳焕。

矫首来天池，振羽泛漪澜。元淑命不达，伯鸾吟可叹。

东去姑苏台，乃过陟阳馆。舍辔函关道，浮舟沧海畔。

耳目旷暄凉，怀抱盈悲惋。沉沉青岁晚，霭霭秋云换。

自言永遁栖，无复从羁绊。挥手谢知己，知己莫能赞。
次韵西涧主人二首 其一
陈镒（明代）

忧时心绪乱如丝，世事安危局面棋。倦骥长年悲远道，惊乌明月绕高枝。

绝怜素发垂垂老，深念绨袍恋恋时。春晚故园归未得，想添新笋满阶墀。
百字令·题罗聘古寺鸣钟画轴诗堂1917
况周颐（清代）

眼前丘壑，溯钟陵法乳，冬心高足。旧论桐阴神品重，看取溪藤尺幅。聒耳松声，荡胸云影，绀宇层霄矗。鲸铿数杵，有时飞度林麓。
遥忆僧课花天，烟岚渲染，宝谛参金粟。鬼趣昔闻工谲幻，仙境更无尘俗。香积禅心，寒山客梦，入画谁能读。三台妙迹，碧琳合付装轴。
次韵葛天民
翁卷（宋代）

接得诗来胜接书，忆君情思豁然舒。
却看城里谁家竹，又锁湖边旧住庐。
曾有退之怜贾岛，岂无得意荐相如。
欲知别后予纵迹，只向此江閒钓鱼。
孤灯效玉川子五首 其一
宋湘（清代）

无言无笑非无灯，破寺龛前可见曾？又是黄昏供一碗，我真成佛仆成僧。
和孙节推雪
苏颂（宋代）

腊催时雪到江涯，云压寒空凝不飞。
台榭风光先有意，山川秀色远相辉。
人怀姑射清难见，诗似阳春和者稀。
闻上高楼寻胜赏，缅怀嘉尚重依依。
桂枝香
陈亮（宋代）

仙风透骨。向夏叶丛中，春花重出。骏发天香，不是世间尤物。占些空阔闲田地，共霜轮、伴他秋实。浅非冷蕊，深非幽艳，中无倚握。

任点取、龙涎笃耨。儿女子看承，万屈千屈。做数珠见，刻画毋盐唐突。不知几树栾团着，但口吻、非鸣云室。是耶非也，书生见识，圣贤心术。
蝶恋花·相见江南情不少
毛滂（宋代）

相见江南情不少。尔许多时，怪得无消耗。淡日暖云句引到。阑干寂寞怜春小。宫面可忺匀画了。粉瘦酥寒，一段天真好。唤起玉儿娇睡觉。半山残月南枝晓。
水调歌头
晁端礼（宋代）

忆昔红颜日，金玉等泥沙。青楼紫陌，惟解惜月与贪花。谁信如今憔悴，尘暗金徽玉轸，藓污匣中蛇。一事都无就，双鬓只堪嗟。

恨无情，乌与兔，送年华。不如归去，无限云水好生涯。未用轻蓑短棹，犹有青鞋黄帽，行处即吾家。回首人间世，幽意在青霞。
临海净土院
周弁（宋代）

一径森森入翠微，翠微深处见禅扉。倚云殿阁光相照，蔽日松杉碧四围。

竹引涧泉寒绕屋，雨蒸山霭润侵衣。十年游宦今重到，景物依前旧识稀。
秋
佚名（唐代）

自从去岁别流沙，独恨今秋归望赊。将谓西南穷地角，谁言东北到天涯。

山河远近多穹帐，戎俗迢观少物华。六月尚闻飞雪片，三春岂见有烟花。

凌晨倏闪奔雷电，薄暮斯须敛霁霞。傍对崇山形屹屹，前临巨壑势呀呀。

昨来羁思忧如捣，即日愁肠乱似麻。为客已遭迍否事，不知何计得还家。
送张行父守赣二首
洪咨夔（宋代）

觉是圣贤脉，复为天地根。
典刑诸老尽，文献几家存。
露下鹤先警，风高鸿独骞。
一时京洛价，知有魏公孙。
喜裴涛使君携诗见访，醉中戏赠
白居易（唐代）

忽闻扣户醉吟声，不觉停杯倒屣迎。

共放诗狂同酒癖，与君别是一亲情。
柳梢青·云柚如岚
许桢（元代）

云柚如岚。月池通港，画舫无帆。细葛春纤，摘来卢橘，香赛温柑。细亭柳榭松庵。更奇品、花盆果篮。梦想飞觥，水晶宫里，好个江南。
行者化苔脯
释宗演（明代）

琉璃田地无根草，信手拈来属老卢。
不似时人开著眼，再三捞摝费工夫。
南台
韩淲（宋代）

春登台处溪山好，煖霭时吹淡淡风。试以閒身供酒盏，也知人与我能同。
清平乐
李弥逊（宋代）

推愁何计。车下忘乘坠。日上南枝春有意。已讶红酥如缀。

儿童枝整余杯。芒鞋午夜重来。素面应憎月冷，真香不逐风回。
丁未南徐灯夕南徐灯夕
黄彦平（宋代）

王正三五漫佳节，浊酒寒灯且眼前。
无复鼓歌祠太一，真成烽眼照甘泉。
疏梅欹雪遥相忆，淡月笼云也自圆。
北极朝廷知不改，起占天步亦茫然。
和崔会稽咏王兵曹厅前涌泉势城中字
包融（唐代）

茂德来征应，流泉入咏歌。含灵符上善，作字表中和。

有草恒垂露，无风欲偃波。为看人共水，清白定谁多。
失调名
高氏（元代）

风卷残云，九霄冉冉逐。龙池无偶，水云一片绿。寂寞倚屏帏，春雨纷纷促。蜀锦半间，鸳鸯独自宿。
珊瑚枕冷，泪滴针穿目。好难禁，将军一去，身与影立，影与身独。盼将军，只恐乐极生悲冤鬼哭。
邺中和崔迈著作
寇准（宋代）

独倚空楼畏景残，凝眸魂断楚云端。
猿清好杂江声听，山远宜和霁色看。
鸟掠平芜堪入画，风来危槛欲生寒。
萧萧前浦归帆静，落日长吟且凭栏。
还返释言 其六
薛季宣（宋代）

尝闻曾子书，金火中外明。圆方递含施，二景参黄庭。

天端月亏盈，宛在日之情。谁何液浑金，坩锅置煎烹。
齐安春谣五绝
张耒（宋代）

赤壁矶前江急流，周郎功业莽悠悠。
惆怅沙边雨中树，无言供作古今愁。
知道 其二
屈大均（明代）

风花欲去向谁边，化作香泥色尚鲜。最是东君无力甚，难留一片画栏前。
黄成之求虚舟诗
魏了翁（宋代）

黄君求我古诚州，求之不得还西游。
所求易予胡不予，渠家自弄庄生舟。
庄生传之贾太傅，便将死生同浮休。
我家舟子与渠别，中孚之象刚包柔。
仰山俯泽乘巽木，藏离伏坎含坤牛。
中间至虚若无物，实理备具非空浮。
此在太玄首黄宫，其於参同居中洲。
会通古今贯微显，上下天地同周流。
人将百年等浮沤，我以千载为春秋。
我言似大而非夸，人人皆有不自求。
黄君不信谓予赫，我自姬孔君庄周。
寄武昌胡从事
宋庠（宋代）

君家酥酪弟兄贤，督府从军滞幕莲。
江上归音鱼失素，天边离思月成弦。
阮毫答记无遗草，楚赋悲秋有剩篇。
玉骨道风沈俊久，汉条新计会甘泉。
送琼山林勉学分教赣庠
李学曾（清代）

乾坤万古入枯枰，今日怜君一着赢。棐几晴窗温典故，讲堂朝鼓阅经生。

章江月色催诗早，庾岭梅花入梦清。更喜槟榔椰子近，每逢南客便多情。
竹坞
司马光（宋代）

二何迹相继，竹坞日阴森。
欲识养民意，先观爱物心。
低垂樽俎冷，密映管弦深。
勿怪湖光少，年来碧影侵。
答胡遇
姚合（唐代）

一会一分离，贫游少定期。酒多为客稳，米贵入城迟。

晴日偷将睡，秋山乞与诗。纵然眉得展，不似见君时。
戏和三绝·脱索
楼钥（宋代）

缠缚千遭趁酒巡，环观巧手竞称神。
莫言名利如韁锁，猛烈抽身亦在人。
挽先兄外舅施文子支使
孙应时（宋代）

忆我元方在，钦公颜辅贤。
艰难时款曲，孤寡共悲怜。
契阔湖南幕，吁嗟绛县年。
杜门违一恸，缄泪五云边。
远游
文天祥（宋代）

黄河流活活，太行高巍巍。
王屋山以东，百泉山以西。
邹鲁盛文献，燕赵多雄姿。
右摩泰山碑，左蹑函谷泥。
郏鄏吊周公，曲阜拜宣尼。
或登广武叹，或上北邙悲。
平生几两屐，汗漫以为期。
绝交天下士，要为男子奇。
吴会偏王业，中原隔遗黎。
安得与黄鹤，比翼天上飞。
江河异风景，击楫感且欷。
阳运遘百六，兴否俄推移。
桑田变沧海，楚囚发孔悲。
我本槛车客，为我解絷维。
青蝇附天骥，万里相追随。
人生尚行乐，矧复新相知。
周道思下泉，王风怀黍离。
富贵岂不愿，忧患那自持。
人命危且浅，忽若朝露晞。
长恐折我轴，中道欲差池。
去我父母邦，我行且迟迟。
听我远游曲，寄我长相思。
送臧尉
梅尧臣（宋代）

蔼蔼神僊尉，西风跃马蹄。
离群赋黄鹄，拜庆著斑衣。
雨气连关黑，槐花上路飞。
同为洛阳客，今日故人稀。
夜直省舍
宋祁（宋代）

省舍诸吏休，前轩成独步。
月色净牟首，星痕隐温树。
稍听班马净。犹见昏鸦度。
索居易兴感，幽抱邈谁晤。
自问濩落姿，胡撄文墨務。
企欢无剩娱，即事有盈虑。
远寄江海心，冷风偿能御。
和率性大涤十咏 其四 翠蛟亭
张雨（元代）

谁见苍龙劈石开，此峰元自胜飞来。阑干截断山头雨，赑屃翻将地底雷。

寒甚祇疑云是雪，霜馀每恨叶成堆。坡仙独对无言说，惭愧搜诗日几回。
和薛先辈送独孤秀才上都赴嘉会得青字
孟郊（唐代）

秦云攀窈窕，楚桂搴芳馨。五色岂徒尔，万枝皆有灵。

仙谣天上贵，林咏雪中青。持此一为赠，送君翔杳冥。
涿州
沈元沧（清代）

百雉重城势不孤，居然绾毂拥皇都。风云气概楼桑里，土壤膏腴督亢图。

事去英雄遗恨在，时平草泽弃才无。独怜老作西征客，鞍马劳劳走道途。
赠毛希元二首
袁燮（宋代）

浮世尘劳堕渺茫，真儒器业要韬藏。
谁知寂寞空山里，修省工夫未易量。
哭恭仲温
释文珦（宋代）

信敬谦勤德更纯，江湖风谊最相亲。
曾知九要三玄髓，岂混重泉一窖尘。
引日伤心亡我友，异时再面是他人。
山中弟子怀师德，各翦生绡暗写真。
句
张良臣（宋代）

愿同丑万辈，终老孟子门。
兰陵王 秋柳和清真
郑文焯（清代）

去波直，残柳参差飏碧。苏台路曾埽坠钿，涴地柔条尽秋色。

依依问水国。频忆长亭送客。西风里、携手四桥空，绿平添涨三尺。

春光总陈迹。记絮袅帘旌，花捲帆席。汀洲萍实经年食。

嗟两鬓银绾，一声金缕，离魂飞度远近驿。送秋老江北。

心恻。乱愁积。奈舞袖飘零，歌扇沈寂，相思到骨情何极。

念马上残梦，酒边孤笛。单衣铅泪，似暗雨、夜半滴。
咏蜀都城上芙蓉花
张立（唐代）

四十里城花发时，锦囊高下照坤维。

虽妆蜀国三秋色，难入豳风七月诗。
寰海清（上元）
王庭（宋代）

画鼓轰天。暗尘随宝马，人似神仙。天恁不教昼短，明月长圆。天应未知道，天天。须肯放、三夜如年。

流酥拥上香车并。为个甚、晚妆特地鲜妍。花下清阴乍合，曲水桥边。高人到此也乘兴，任横街，一一须穿。莫言无国艳，有朱门、锁婵娟。
同家弟赋蜡梅诗得四绝句
陈与义（宋代）

一花香十里，更值满枝开。
承恩不在貌，谁敢斗香来。
则天皇后挽歌二首
崔融1（唐代）

宵陈虚禁夜，夕临空山阴。日月昏尺景，天地惨何心。

紫殿金铺涩，黄陵玉座深。镜奁长不启，圣主泪沾巾。

前殿临朝罢，长陵合葬归。山川不可望，文物尽成非。

阴月霾中道，轩星落太微。空馀天子孝，松上景云飞。
海棠
薛能（唐代）

酷烈复离披，玄功莫我知。青苔浮落处，暮柳间开时。

带醉游人插，连阴被叟移。晨前清露湿，晏后恶风吹。

香少传何许，妍多画半遗。岛苏涟水脉，庭绽粒松枝。

偶泛因沉砚，闲飘欲乱棋。绕山生玉垒，和郡遍坤维。

负赏惭休饮，牵吟分失饥。明年应不见，留此赠巴儿。
和单令简园梨花四绝
胡寅（宋代）

共传嘉树锁山阴，冰彩瑶光自一林。
未必甘滋追大谷，照人风韵故能深。
吏部二词帖赞
岳珂（宋代）

薛在近世，意庄体葩。
倣而肖耶，偶其好耶。
笔动圣鉴，艺兼词华。
系诗崦藏，维以传家。
苏时中惠茶
唐庚（宋代）

三年泮宫苦幽独，中有宜人惟睡足。虫鱼注罢直庐静，午枕鸣雷撼窗屋。

故人苏子半幅书，饷我闽溪一包玉。亲题更屈调弦手，远寄来浇饭蔬腹。

故应疑我梦得官，谁信吾衰已无复。空令半夜忍饥吟，搜到池塘春草绿。
行次古城店泛江作不揆鄙拙奉呈江陵幕府诸公
杜甫（唐代）

老年常道路，迟日复山川。白屋花开里，孤城麦秀边。

济江元自花，下水不劳牵。风蝶勤依浆，春鸥懒避船。

王门高德业，幕府盛才贤。行色兼多病，苍茫泛爱前。
题诸色扇二首
宋度宗（宋代）

履霜知地冻，赏雪念民寒。
山岚迷晓月，海浪起晴云。
鹭起莲边晓，鸥栖蓼外凉。
西风欹翠盖，晓露浥红裳。
艳红酣霁圃，冷翠媚秋池。
声幽梧叶雨，香冷菊花风。
院子供新茗，园丁献异花。
除夜
黄裳（宋代）

守岁饮须频，光阴又再春。漏移中夜刻，身是去年人。

天色收残腊，人心息旧尘。东风新我意，相得向鸡晨。
游洞霄宫
韩松（宋代）

万木森秋晃碧宫，灵霞栖断憬晨钟。
道人志矣黄庭界，心眼惊旧天柱峰。
杂咏下 碧鲜里
洪适（宋代）

劲节旧捎云，新添老大根。何年居此里，著处长儿孙。
元应善利真人祠
唐仲友（宋代）

弦月何皎皎，缑山何巍巍。
上有白鹤驾，聊与时人期。
后天凋三光，何必千年归。
金阙帝有命，吾非丁令威。
书怀二首 其一
林希逸（宋代）

寒窗弄笔日娱嬉，品格高低问孰知。古貌古心空自许，散歌散传不能奇。

但参言句禅差是，要入文章录却痴。谁道二郎吟可学，支颐摇膝笑龟儿。
傍水闲行
裴度（唐代）

闲馀何处觉身轻，暂脱朝衣傍水行。

鸥鸟亦知人意静，故来相近不相惊。
晚春初夏八首 其六
张耒（宋代）

青春已属明年事，昼漏初知夏景长。日日南风笋成竹，残红虽有不成妆。
滴水岩二首 其一
黄辉（明代）

晨雨洗秋碧，千峰寒古苔。云盘小马入，河折大龙回。

源水不知处，涧花相唤开。茫茫尘劫事，问取石林灰。
写厅壁桃源图
熊卓（明代）

圣皇御海宇，邈无夷夏分。群才争洗濯，凤凰游中原。

乘时佐休治，史籍腾清芬。闻有武陵源，流水隔尘喧。

当时避秦者，此地忘朝曛。花飞嵓畔雨，月落松间云。

引领无翊戴，低头麋鹿群。住世长子孙，徒喧晋宋文。

悠悠竟芜没，遗踪安足论。
英宗皇帝挽词二首 其一
曾巩（宋代）

已应南阳气，犹迟代邸来。范熔归独化，纲理付群材。

禹会方无外，虞巡遂不回。空惊柏城仗，箫鼓送馀哀。
柳词
郭磊卿（宋代）

春风垂柳丝，只向庭前住。
妾心逐征夫，万里天南去。
柳枝纵多锦，妾梦不知数。
少年学得画双眉，今日看看作愁具。
因营张村蛮窝并书所见
戴表元（宋代）

头白西来不买田，时时却费买山钱。
一丘一壑吾归矣，待得田多是几年。
塘下行
孟郊（唐代）

塘边日欲斜，年少早还家。徒将白羽扇，调妾木兰花。

不是城头树，那栖来去鸦。
山中观物杂咏 其四
易顺鼎（清代）

寒蝶不能去，相依认作仙。映镫飘雨坐，窥客枕书眠。

栩栩寰中梦，沈沈槛外天。荒山销彩翅，知否惜华年。
与长孺共读东坡诗，前用唐律，後用进退格二
杨万里（宋代）

枉看平生多少书，分明便是蠹书鱼。
万签过眼还休去，一字经心恰似无。
急读何如徐读妙，共看更胜独看渠。
麴生冷笑仍相劝，惜取残零觅句须。
【中吕】粉蝶儿_春思花落春
张可久（元代）

春思
花落春归，怨啼红杜鹃声脆，遍园林景物狼籍。草茸茸，花朵朵，柳摇深翠。开遍茶蘼，近清和困人天气。
【醉春风】粉暖倩蜂须，泥香沾燕嘴。迟迟月影上帘钩，犹未起，起。为想别离，倦余梳洗，暗生憔悴。
【迎仙客】兽炉香篆息，鸾镜暗尘迷，绣床几番和闷倚。玉腕消金钏松，钗横环翠委。屈指归期，不觉的粉脸流红泪。
【红绣鞋】花飞尽空闲鸳砌，日初长静掩朱扉，系垂杨何处玉骢嘶？落谁家风月馆？知那里燕莺期？话叮咛不记得。
【十二月】正交颈鸳鸯拆离，恰双栖鸾凤分飞。效比翼鹣鹣独宿，乐于飞燕燕孤栖。传芳信归鸿杳杳，盼音书双鲤迟迟。
【尧民歌】呀，因此上美甘甘风月久相违，冷清清云雨杳无期。静巉巉灯火掩深闺，清耿耿离魂绕孤帏。伤悲，雕鞍去不归，都则为辜负了韶华日。
【耍孩儿】自别来无一纸真消息，日近长安那里？倚危楼险化做望夫石，暮云烟树凄迷。把春心几度凭归雁，劳望眼终朝怨落晖。到此际愁无寐，昏秋水揉红泪眼，淡青山蹙损了蛾眉。
【一煞】想当初教吹箫月下欢，笑藏阄花底杯。到如今花月成淹滞，月团圆紧把浮云闭，花烂熳频遭骤雨催。落花残月应何济？花须开谢，月有盈亏。
【尾声】叹春归人未归，盼佳期未有期。要相逢料得别无计，则除是一枕余香梦儿里。
西湖竹枝词
宇文公谅（元代）

苏小门前骑马过，相逢白发老宫娥。自言记得前朝事，只说当年贾八哥。
绝句二首
孙发（宋代）

林亭长夏爱浓阴，来引茶瓯一散襟。
忽去却来蜂个个，自啼还住鸟深深。
江柳
薛能（唐代）

条绿似垂缨，离筵日照轻。向人虽有态，伤我为无情。

桥远孤临水，墙低半出营。天津曾此见，亦是怆行行。
尘
林坦（明代）

一道空濛昼未开，青槐绮陌动浮埃。暝随微雨花前歇，晴逐香风柳外来。

罗袜行侵游阆苑，马蹄萦转下章台。不知开辟洪荒后，碧海飞扬又几回。
忆江南
佚名（元代）

才举意，玄象照离宫。坎女离男金水火，几多铁骑漫英雄。

最苦金云中。

辽阳鹤，惊起老苍龙。四海九州沾惠泽，狼烟影里弄清风。

堪作主人公。
点绛唇（寻瑶草）
韩淲（宋代）

山凹春生，探梅只道今年早。暗香迎晓。人与花能好。

岁岁持杯，天地同难老。须吟啸。放开怀抱。更约寻瑶草。
舟行晚望
宗稷辰（清代）

晚风徐趁布帆斜，细作之而浪蹙花。雨后天光横抹黛，海中日影倒成霞。

防江堠戍镫先起，近浦渔庄树半遮。行到菰芦深处泊，朦胧淡月照平沙。
汉水
王十朋（宋代）

方城以为城，汉水以为池。横行江汉间，楚子灭诸姬。

问鼎轻周江，争盟会淮夷。子孙世有国，地大先王时。

封疆六千里，俛首为秦雌。虎狼不可亲，前后几见欺。

始堕张仪计，卒至王剪师。西风吹黄芦，疑是骚人悲。
寓宁国县圃中桃李杂花盛开感而赋诗 其一
李纲（宋代）

春光不为干戈薄，花县纵观桃李开。可惜繁华劳剪刻，莫教风李便残摧。

溪山有意相辉映，蜂蝶多情自往来。应笑逐臣心似铁，客中扶病亦登台。
滕龙图挽词
韦骧（宋代）

践历清华四十年，老成忽逐逝波迁。盐梅未展和羹效，裘带终淹分阃权。

忠义长为古人比，功名固有史臣传。不材曾附风雷末，远寓哀辞倍泫然。
过南雄拜希孟兄墓
袁衷（明代）

异乡斜日哭兄时，肠断英魂不可追。庾岭天寒鸿雁少，江风地冷鹡鸰悲。

云横故国家千里，泪滴重泉酒一卮。客里独怜同气苦，孤坟忍见草离离。
雪消
杨公远（宋代）

风姨剪水作花钿，铺遍乾坤惜不坚。
滑滑淤泥溶暖日，潺潺檐溜滴晴天。
山头白了青还在，梅脸肥添瘦复前。
倒指兼旬犹是腊，雇期再作兆丰年。
盘云 其二
白玉蟾（宋代）

笔架山头一片云，盘旋岩谷不求伸。时人只恐清风起，吹作皇都雷雨春。
送宗叔子宣南归
周叙（明代）

久适栖遁志，旷然怀远忧。缅彼两京路，山川邈悠悠。

所思在万两，岂必恋故丘。金台古形胜，宫阙壮皇州。

西接太行险，东连沧海头。车书混万国，礼乐弥遐陬。

历览惬真趣，宁嗟岁月流。
雅州教授杜君挽诗
魏了翁（宋代）

衣冠不但数城南，百世诗书味孔甘。
夜半辞金知畏四，璞中有孔刖宁三。
宦情本与秋俱薄，旅梦每惊春未酣。
已矣参军谁喜愠，一陂绿水镇涵涵。
谒罗池庙
韩守益（明代）

尝闻柳州柳，今到柳州城。谒庙双旌去，看碑百感生。

远人严祀典，遗像著高名。庭树参天绿，神来瘴疠清。
熟番歌
柯培元（清代）

人畏生番猛如虎，人欺熟番贱如土。强者畏之弱者欺，毋乃人心太不古。

熟番归化勤躬耕，荒埔将垦唐人争。唐人争去饿且死，翻悔不如从前生。

传闻城中贤父母，走向城中崩厥首。啁啾𠹳格无人通，言不分明画以手。

诉未终，官若聋。窃窥堂，有怒容。堂上怒，呼杖具。

杖毕垂头听官谕，嗟尔番，尔何言，尔与唐人皆赤子，让耕让畔胡弗闻。

吁嗟乎，生番杀人汉奸诱，熟番独被唐人丑，为父母者虑其后。
题柱二首
陈师道（宋代）

桃李摧残风雨春，天孙河鼓隔天津。
主恩不与妍华尽，何限人间失意人。
六言二首 其二
汪炎昶（宋代）

暮雨带云凄涩，归时不脱渔蓑。邻犬误疑客至，数声吠出烟萝。
后妇行
张文光（清代）

春华未及实，一旦遭风雨。离披愧松柏，徒然怨泥土。

霞彩灿桑榆，莫能蔽村坞。鸳鸯七十二，贱妾亦为伍。

遂充君下陈，宠爱良难数。戚施共燕婉，展转惭无补。

偃蹇任侍儿，殷勤通保母。区区自束缚，郁郁不得语。

献君一杯酒，愿君千万寿。宁为薄命妾，难为再醮妇。

敢告后来人，初心安可负。
和孝若湖上作
吴梦旸（明代）

浩眇湖之阳，信为子所止。
氛浊一以屏，冲襟净于水。
凉风四面来，暝色从中起。
茫茫触无情，情来莫为理。
宁以终古怀，委之波靡靡。
巴陵别刘处士
王昌龄（唐代）

刘生隐岳阳，心远洞庭水。偃帆入山郭，一宿楚云里。

竹映秋馆深，月寒江风起。烟波桂阳接，日夕数千里。

袅袅清夜猿，孤舟坐如此。湘中有来雁，雨雪候音旨。
乐将殚恩未已应诏诗
沈约（南北朝）

凄锵笙管遒。
参差舞行乱。
轻肩既屡举。
长巾亦徐换。
云鬓垂宝花。
轻妆染微汗。
羣臣醉又饱。
圣恩犹未半。
落灯风 闺情，集唐诗
董元恺（清代）

五更惆怅回孤枕，玉容惊觉浓睡醒。梳洗懒无情，荆钗任意撩新鬓。

拂匣光临镜。忍使芳魂愁夜永，珍珠帘外梧桐影。

天寒入剪刀，叶下绮窗银烛冷。裁缝无处等。
赠谪者
王建（唐代）

何罪过长沙，年年北望家。重封岭头信，一树海边花。
立秋夕凉风忽至炎暑稍消即事咏怀寄汴州节度使李二十尚书
白居易（唐代）

袅袅檐树动，好风西南来。
红缸霏微灭，碧幌飘飖开。
披襟有馀凉，拂簟无纤埃。
但喜烦暑退，不惜光阴催。
河秋稍清浅，月午方裴回。
或行或坐卧，体适心悠哉。
美人在浚都，旌旗绕楼台。
虽非沧溟阻，难见如蓬莱。
蝉迎节又换，雁送书未回。
君位日宠重，我年日摧颓。
无因风月下，一举平生杯。
甲子元日宇亮孙入省枉集山馆观灯
何其伟（明代）

山馆张灯夜，何来一俊人。金莲初色艳，玉漏莫声频。

社结枌榆旧，舟凌剡水新。平原欢圣酒，披豁任吾真。
雪
王烈（唐代）

雪飞当梦蝶，风度几惊人。半夜一窗晓，平明千树春。

花园应失路，白屋忽为邻。散入仙厨里，还如云母尘。
醉中偶作呈鲁望
皮日休（唐代）

溪云涧鸟本吾侪，刚为浮名事事乖。十里寻山为思役，五更看月是情差。

分将吟咏华双鬓，力以壶觞固百骸。争得草堂归卧去，共君同作太常斋。
书陶靖节桃源诗後
陆游（宋代）

寄奴谈笑取秦燕，愚智皆知晋鼎迁。
独为桃源人作传，固应不仕义熙年。
和曾宾谷方孝伯游光孝寺韵
梁光（清代）

钟声百八出疏寮，霸业峥嵘转瞬销。宫阙何年开法刹，河山终古咽寒潮。

光摇珠海东西塔，梦断罗浮上下桥。欲觅南能论兴废，菩提叶落影萧萧。
赋得江海寄情人
陈子升（明代）

平生寥廓意，持此结情亲。明月隔千里，沧洲同几人。

依依寒雁渚，淼淼落花津。我独乘桴去，思君愁白蘋。
自高梁桥泛舟至西海即景杂咏 其三
弘历（清代）

溪风无恙布帆凉，摇曳轻舟过麦庄。白露渐多霜尚早，晚红犹勃水华香。
田间
黎廷瑞（宋代）

牛羊散空烟，凫鸭满平坂。
扶藜度西麓，脱屦涉南涧。
行观頳肩穫，坐媿绿阴饭。
田毛信靡赢，井税亦可办。
隔篱新酿熟，要客一笑粲。
寂寂宁少悰，炎炎故多患。
但愿长如兹，聊尔娱岁晏。
题精舍寺（一作酬王季友秋夜宿露台寺见寄）
郎士元（唐代）

石林精舍武溪东，夜扣禅关谒远公。月在上方诸品静，

僧持半远万缘空。秋山竟日闻猿啸，落木寒泉听不穷。

惟有双峰最高顶，此心期与故人同。
梦入天台
舒坦（宋代）

天风吹散赤城霞，染出连云万树花。
误入醉乡迷去路，旁人应笑却还家。
病中口占
包恢（宋代）

人於不病时，岂知病时恶。
重如加刀锯，轻亦急束缚。
寒如大冬冰，热则盛夏铄。
四肢外犹解，五臓内似剥。
石卧身经难，木瘦气削弱。
痛苦千万端，坚忍力不角。
贵势富强身，不能与我博。
若非祸自求，安受外气虐。
一息秋毫间，不来不可度。
百忧一不兴，百念一不和。
万事不到胸，万卷束高阁。
学在身外者，无一可倚托。
坎中维寸心，不乱犹独觉。
清明尚如在，志气神自握。
如围城未陷，主帅守弥（榷去木加弓）。
如敝屋未颠，主翁立尤卓。
或悠然以游，何惧以何怍。
人能处未病，如病乃良药。
生本自忧患，死反由安乐。
恃吾身安强，气马恣奔薄。
精炎火焚林，物溺水赴壑。
醲醉酒池竭，姣淫欲海涸。
魄坏魂何存，神去气宜索。
盛年已衰翁，槁形止虚壳。
如饮（左枕去木右鸟）自毒，如操刀自斫。
病殒何怨尤，孽非天殒落。
病中因苦口，戒以命为謔。
我幸非此证，不似彼舛错。
惟震雷巽风，二者相击搏。
平生一泓水，洗手双赤脚。
何为攻之惨，欲庇无智略。
欲进不得前，欲退不得却。
如竟不可瘳。废弃真刖若。
无复行世间，岂更步可学。
借曰病未死，饿死可云莫。
安之若天命，天命非冥寞。
应天山
陆九渊（宋代）

我家应天山，山高数万丈。
上开园池美，林壑千万状。
山西有龙虎，烟霞耿相望。
寒清漾微波，暖翠团层嶂。
天光入行舟，野色随支枝。
吾党二三子，幽赏穷清旷。
引兴谷云边，题名岩石上。
碧桃吹晓笙，白鹤惊春涨。
洪山
韩晋卿（宋代）

壁立东南第一峰，问名知是葛仙翁。丹砂灶逼云头近，玉井泉流海眼通。

六字籀文天篆刻，数间洞室石帡幪。我来整屐层峦上，无数群峰立下风。
题晁恭道善境界图 其一
吕本中（宋代）

畴昔相从三十年，如今休去不逃禅。知君参见法轮老，始悟苍苍便是天。
十二月二十六日
赵蕃（宋代）

水有萦纡何自来，竹能森爽为谁栽。
山僧乞饭朝一出，幽子题谁日几廻。
故鹤未妨频有客，骑驴正尔独寻梅。
得閒且尽幽居趣，顾我初无当世才。
淳化乡饮酒三十三章 其三
郊庙朝会歌辞（宋代）

洋洋嘉鱼，伫以美罛。君子有道，嘉宾式燕以娱。

洋洋嘉鱼，伫以嘉罟。君子有德，嘉宾式歌且舞。

我有宫沼，龟龙扰之。君子有礼，嘉宾式贵表之。

我有宫薮，麟凤来思。君子有乐，嘉宾式慰勤思。

相彼嘉鱼，爰纵之壑。我有旨酒，嘉宾式燕以乐。

相彼嘉鱼，在汉之梁。我有旨酒，嘉宾式燕以康。

森森乔木，美蔓萦之。我有旨酒，嘉宾式燕宜之。

喈喈黄鸟，载飞载止。我有旨酒，嘉宾式燕且喜。
玉女泉以招提孤僻而名高华清泉坐天宝荒淫而
郑刚中（宋代）

安陆玉女泉，寒流隐丛薄。
骊山华清泉，显贵颇昭焯。
二泉仙所留，暖气注潺灂。
后世入山人，尘垢赖疏沦。
诗翁道眼明，贤否善商擢。
以谓骊山泉，有过不可药，
其了虽寂寥，清誉未衰落，
都由天宝时，淫侈正乖错。
山水滥荣遇，讥诮亦难濯。
出自安陆者，于今澹如昨。
耕樵资涤弄，岩窦不扃钥。
地僻号幽穷，名高等河洛。
犹人抱材器，戒在羞寂寞。
诡笑事权豪，温颜捧杯杓。
岂不暂膻香，遗臭非略略，
噫嘻此诚然，但可付谈噱。
趣向如东西，岐路本来各。
君子有顾藉，小人无愧怍。
营营在声名，遑恤堕沟壑。
如古李赤者，章句颇能作。
溷鬼岂不污，自谓得所吒。
清都与钧天，盛事咤挥霍。
谄面就椒兰，挽救不可缚。
万有一如赤，其肯在穷约。
乃知诗翁言，可忌亦可乐。
政恐清华池，憎翁非喜谑。
再次苏字韵
曾几（宋代）

秋风不来眼穿枯，飒然而至吾其苏。
中宵起我灯火读，音节自其如连珠。
不知何物披拂此，定是啸谷之於菟。
窗前况复雨骤作，山溜绕屋鸣瑶琚。
压墙花
元稹（唐代）

野性大都迷里巷，爱将高树记人家。

春来偏认平阳宅，为见墙头拂面花。
与詹东图别十载馀邂逅武林邸中乞余所著诗薮余拉其绘事为报戏赠此章
胡应麟（明代）

廿载都门醉浊醪，重逢岐路兴偏豪。携书笑我非麟角，落纸看君尽凤毛。

中岳乱云秋梦远，少林深雪夜禅劳。殷勤且趁吴山色，对握如椽望海涛。
山友赠藓花冠
项斯（唐代）

尘污出华发，惭君青藓冠。此身闲未得，终日戴应难。

好就松阴挂，宜当枕石看。会须寻道士，簪去绕霜坛。
玉楼春
李邴（宋代）

沈吟不语晴窗畔。小字银钩题欲遍。云情散乱未成篇，花骨敧欲终带软。
重重说尽情和怨。珍重提携常在眼。暂时得近玉纤纤，翻羡缕金红象管。
赠白闍梨
陈师道（宋代）

瓶锡倦西东，归来一榻空。
宗乘能自判，文学更兼通。
讲彻夜堂月，定回枯树风。
无从参净社，回首倦飞蓬。
长安道
顾野王（南北朝）

凤楼临广路，仙掌入烟霞。章台京兆马，逸陌富平车。

东门疏广饯，北阙董贤家。渭桥纵观罢，安能访狭斜。
寄魏道辅
吴则礼（宋代）

漠漠长烟暝戍楼，登临永日强消忧。
殊方日落青山暮，旧国云深碧树秋。
向老江湖双病眼，此身天地一浮鸥。
高谈早晚对犀尘，衮衮遥怜湘汉流。
提舶赠玉友六言诗次韵以酬 其一
王十朋（宋代）

重见异乡佳节，又成终日清斋。忽捧晋堂双玉，引觞浇破愁怀。
三学山
袁彦安（宋代）

万松棹秀五弟柏，千劫栖贤三学山。佛定光生玉玺润，僧衣细学藕丝斑。

归来鹦鹉扫白塔，声在翠微烟霭间。
冰蟾为金齐贤赋
张翥（元代）

老蟾素魄禀金精，千岁玻瓈幻结成。明水夜零阴隧冻，丹书秋结肉芝生。

腹凝寒露藏虚白，影入银河浴太清。拟问姮娥乞灵药，与君骑向广寒行。
扈从登封告成颂应制
宋之问（唐代）

御路回中岳，天营接下都。百灵无后至，万国竞前驱。

文卫严清跸，幽仙读宝符。贝花明汉果，芝草入尧厨。

济济衣冠会，喧喧夷夏俱。宗禋仰神理，刊木望川途。

抚己贫非病，时来本不愚。愿陪丹凤辇，率舞白云衢。
贻李汤
皎然（唐代）

茅氏常论七真记，壶公爱说三山事。宁知梅福在人间，

独为苍生作仙吏。日服丹砂骨自清，肤如冰雪心更明。

山中玉笋是仙药，袖里素书题养生。愿随黄鹤一轻举，

仰望青霄独延伫。平生好骏君已知，何必山阴访王许。
米元章帖
周行己（宋代）

戏事刍陈子，浮生甑堕休。遗音馀翰墨，人尚想风流。
白云海
卢熊（明代）

山中山中白云深，丈人看云悟云心。
挂冠笑傲白云外，结楼面势西山阴。
琼户璇题玉为牖，朝暮白云栖拱斗。
下视醯鸡瓮里天，车如鸡栖马如狗。
昆仑方壶图画里，长风吹云海波起。
青鸾白鹿满芝田，目送归云心似水。
惭予执笔此操戈，暮下驰驱将奈何。
雨雪沾衣去家远，寒谷正待嘘春和。
此身如云等飘絮，日夜归心水东注。
负郭能分二顷田，我亦还依白云住。
江郎山和韵
辛弃疾（宋代）

三峰一一青如削，卓立千寻不可干。
正直相扶无倚傍，撑持天地与人看。
品令
赵长卿（宋代）

好事客。宫商内、吟得风清月白。主人幸有豪家意，后堂煞有春色。

花压金翘俏相映，酒满玉纤无力。你若待我些儿酒，尽吃得、尽吃得。
赠陈握卿甲子1804年董修台湾县学文庙
林琼（清代）

丹楹刻桷渐消磨，振起规模壮若何。
俎豆千秋森肃穆，宫墙万仞蔚嵯峨。
前徽渺渺遥相继，盛典煌煌肯放过。
奎阁聿新文庙焕，瀛壖善举独君多。
六州歌头·将军何日
黄机（宋代）

将军何日，去筑受降城。三万骑，貔貅虎，戮鲵鲸。洗沧溟。试上金山望，中原路，平于掌，百年事，心未语，泪先倾。若若累累印绶，偏安久、大义谁明。倚危栏欲遍，江水亦吞声。目断苹汀。海门青。

停杯与问，焉用此，手虽子，积如京。波神怒，风浩浩，勃然兴。卷龙腥。似把渠忠愤，伸恳请，翠华巡。呼壮士，挽河汉，荡材枪。长算直须先定，如细故、休苦营营。正清愁满抱，鸥鹭却多情。飞过邮亭。
提壶
项安世（宋代）

信州城西千万岭，上闻提壶有感兴。频呼美酒要人听，应为先生太独醒。

啼处更当千万岭，极知山鸟意丁宁。
金华老人分老潘点漆墨十月二十三日久雨新霁弄笔北窗戏作此语华严经云须弥山笔大海聚墨不能书写一字法门
周紫芝（宋代）

老来窗几漫尘埃，谁与潘郎点漆煤。一字法门书不得，又撩风月作诗媒。
题王舜耕画 其四
朱诚泳（明代）

万里同云雪载途，乾坤冻合在冰壶。高人深掩茅堂卧，门外曾来县令无。
毛锥行
程嘉燧（明代）

茅生轻舟如画阁，自嫌浮家不得泊。
我栖一楼如冻蝇，跬步出游还不能。
安得逐子东西去，载酒千斛长如渑。
买断乌程与顾渚，松醪松风泻花乳。
兴酣贳我千兔豪，乱扫谿藤落风雨。
随手澜翻乞与人，自豪快意无所取。
茅生叩门肝胆露，知我平生重毫素。
只今十指如悬槌，生花吐颖将何为。
床头大剑且无用，愧尔徒赠双毛锥。
仙洲呈刘伯益沈庄仲
刘学箕（宋代）

杜门久经时，老我徒谬悠。
平生山水心，汩汩不暇谋。
今辰定何辰，木落风露秋。
忘怀两佳士，共约来仙洲。
杖藜欣跻攀，空蒙翠烟浮。
解带小盘礴，寻胜还经丘。
扪萝坐石冷，俯润穿林幽。
露重巾履湿，涉历青山头。
瀑泉尽生寒，晴雪散不收。
蜒蜿下大壑，一闯千丈虬。
归来坐危亭，兴与孤云留。
野草为谁好，岩花徒尔愁。
昔贤有遗从，俯仰岁月流。
慨叹不自禁，陶然聊消尤。
次韵净照
方岳（宋代）

一筇一衲出山相，不道斯人故可人。
我已久闻挥翰手，师宁相可坐禅身。
山林有味青灯古，天地无情白发新。
认取本来真面目，瀑泉诗好未知津。
颂古四十五首
释如珙（宋代）

圆相中间坐底谁，便施女拜各呈机。
国师道大遍天下，未许寻常人得知。
七夕和韵
李复（宋代）

东方牵牛西织女，饮犊弄机隔河渚。
西风忽起怨夜长，相望盈盈不得语。
走投上帝贷金钱，五云飞来结香軿。
曳裾指露天榆冷。照影回身桂叶偏。
银潢七月秋浪高，黄昏欲渡未成桥。
却向人间借乌鹊，衔石欲半河已落。
碧雾为帐霞为裳，绛节欲尽两旂张。
灿然一星中耀芒，前瞻汉曲喜色长。
飚轮俨雅灵龙翔，相迎交赠双明珰。
临席举袖开雕扇，故人有似新相见。
共持深愿祝天工，海底乌沉参不转。
世间共传牛女喜，绮楼百尺排空起。
垂绥插竹动云阴，玉豆珠盘罗餈饵。
壶开绿酒净于空，秋满虚庭气如水。
儿童不眠看星会，白光奕奕摇飞旆。
整衣低首祝深心，未祝焚香先再拜。
曈曨晓动斗车移，小雨班班怨别离。
天上还应分凤轸，人间又喜见蛛丝。
空堂野老头如雪，不解祈巧但祈拙。
次郑季明和袁子英纪梦韵二首 其一
张著（金朝）

雉扇徐开动葆幢，绿裙净色剪湘江。珊瑚鸣佩还深院，鹦鹉忘言隔小窗。

篆试沉香云作阵，杯传侍女玉成双。夜深回想蓬莱远，脉脉幽情不易降。
施公潭
文同（宋代）

盘岩复转溪，磴道入云微。
断巘双屏立，垂泉一剑飞。
浮空交彩双，溅远乱珠玑。
啼穴饥鼯出，翘滩宿鹭归。
寒光清彻骨，晚气润沾衣。
东谷牛羊下，摇鞭去夕晖。
简寂陆先生祠
杨杰（宋代）

紫霄峰下陆先生，飞出红尘鹤羽轻。高第不知朝玉阙，旧山重喜见霓旌。

斗坛石凝云三尺，丹井泉寒月一泓。昨夜全家宿琳馆，尚疑鸡犬有遗声。
送郑司直归上都
刘长卿（唐代）

岁岁逢离别，蹉跎江海滨。宦游成楚老，乡思逐秦人。

马首归何日，莺啼又一春。因君报情旧，闲慢欲垂纶。
次韵高寿朋殿直喜雪 其二
释道潜（宋代）

挟风穿箔打窗纱，窗里人看窗外花。喷玉流珠君岂羡，从来自是五侯家。
同岳大用抚干雪後游西湖，早饭显明寺。步至
杨万里（宋代）

紫陌微乾未放尘，青鞋不惜涴泥痕。
春风已入寒蒲节，残雪犹依古柳根。
夜坐分题得廊字
释德洪（宋代）

一雨饯残暑，瘴痾苏簟凉。卧闻山果落，起觉斛兰香。

幌内水萤入，阶除露叶光。知谁爱清境，步屧响修廊。
问梅
陈宓（宋代）

孤芳皎皎怕人知，欲近清香远却宜。
认得清香端的处，等闲着眼莫相疑。
眼前禁得一枝横，不用千林缀玉英。
花谢花开浑不问，只将佳处付诗情。
游南明山
许及之（宋代）

路上崔嵬断复连，危亭却立虎溪边。石梁架厂疑无地，岩窦梯云欲近天。

客子诗情专物色，老僧禅悦解行缠。亦知太与尘凡隔，时遣钟声落市廛。
郊坛斋宫七首
任希夷（宋代）

汉苑空传承露盘，不闻临幸又春残。
吾君薛俭前无比，只向郊祠响玉銮。
与宋廐父昆弟唐升伯偕游庐山
孙应时（宋代）

征帆西过忆匆匆，咫尺匡庐怅望中。
天意留为今日计，春游恰与故人同。
酒醒月落行侵晓，云断风来翠满空。
识取庐山真面目，会来栽杏作仙翁。
水调歌头（寿赵倅）
姚勉（宋代）

微雪弄新霁，寒月上初弦。长庚入梦，间生采石锦袍仙。分得天孙云纤，制断麒麟金锁，来自玉皇前。丹井凭泥轼，风月兴无边。

诏书来，催人观，占春先。柳边花底，细驺辇路骤鸣鞭。荣侍金銮殿上，更向沈香亭北，半醉拂华笺。来岁今朝里，人在八花砖。
临江仙
石孝友（宋代）

一霎狂云惊雨过，月华恰到帘帷。槛前叠石翠参差。洞房相见处，灯火乍凉时。

睡玉眠花愁夜短，匆匆共惜佳期。风梧不动酒醒迟。好同蝴蝶梦，飞上凤皇枝。
和柳子厚诗十七首
程俱（宋代）

老境一如此，羲娥日交侵。霜毛三千丈，安问尺与寻。

陈力会知止，嘉言佩周任。归来北山北，邂逅得素心。

朝见东日升，暮见西日沉。流运有终古，朱颜岂常今。

譬之如渑酒，岂耐无停斟。万化未有极，谁能惜分阴。

捕影良自苦，沈哀寄微吟。安知菩提树，正在生死林。

长风振遥壑，三籁有馀音。
颂古二十一首
释心月（宋代）

野火炎炎何处起，紫烟红焰便烧人。
须知坐卧经行里，见得无殊用得亲。
春晚
陆游（宋代）

思与春为别，匆匆置一樽。
明年尚强健，扶杖候柴门。
次韵马循道春怀
李若水（宋代）

何郎风味梅花瘦，楚客孤高蕙草芳。
二子寥寥去人远，一编青竹姓名香。
新寒小醉睡起日已高戏作
陆游（宋代）

倦眼蒙胧睡易成，华胥税驾不多程。
衾重枕稳当霜夕，毡暖屏深拥宿酲。
栩栩蝶魂闲自适，绵绵龟息静无声。
幽楼岂是忘微禄，正怕绦铃扰五更。
余蓄石屏风十游稚宜喜而求之辄遗其一侑以五绝 其三
曾丰（宋代）

太行王屋两嵯峨，移置石间痕未磨。指似行人无识者，化身吾恐是夸娥。
昭君行
释居简（宋代）

楚山有美倾人国，家傍江城逐臣宅。逐臣赋并日月明，琵琶遣入穹庐鸣。

哀弹不作胡儿语，写汉遗音吊亡楚。泪如铅水湿春风，苦心只与春风诉。

曲中愁绪乱风丝，因风寄雁云南飞。汉家弹作昭君怨，试问昭君别怨谁。

天生尤物天还如，仰天自笑蛾眉误。不如强醉枕琵琶，暂时栩栩梦还家。

昭阳未有承恩地，阏氏孰与宁胡贵。不须频下思家泪，汉女雄猜如阿雉。
十月二十一夜栎社诸子集予无闷草堂 其二
林朝崧（清代）

帘外西风旅雁过，语长残月挂庭柯。酒酸未足钓诗兴，茶酽差堪敌睡魔。

此会敦槃哀乐半，故人生死别离多。相逢破涕真难得，莫学王郎斫地歌。
临江仙·参透全真清静法
尹志平（元代）

参透全真清静法，何劳相上经求。好于此处觅踪由。莫生迷执求，休要不回头。真性如何能寂灭，真空空外闲搜。其中无欲认真修。随机常寂定，应物自圆周。
喜迁莺 炼心
丘处机（宋代）

要离生灭。把旧习般般，从头磨彻。爱欲千重，身心百炼，炼出寸心如铁。放教六神，和畅不动，三尸颠蹶。事猛烈。仗虚空一片，无情分别。关结。除缧绁。方遇至人，金口传微诀。顿觉灵风，吹开魔阵，形似木雕泥捏。既得性珠，天宝勘破，春花秋月。恁时节。鬼难呼，唯有神仙提
升堂颂古五十二首 其二十二
释怀深（宋代）

自惭无德继高踪，百事荒唐懒更慵。要死山今死未得，且将香火奉诸公。
元旦漫题
释今应（明代）

春辉初试小楼西，暖日笼云亦易低。谷鸟变声知律转，寒花弄易与人齐。

窗含淑气垆烟迥，帘捲东风野霭迷。山院晓来无别事，新诗吟就竹间题。
半醺
陈子升（明代）

细雨颓檐酒半醺，商声一弄岭猿闻。南车指去空沧海，西母谣成间白云。

合浦风生杉叶起，番禺秋老桂枝芬。何当云鬓看诸少，铜虎金鱼倚翠裙。
酬江西运使齐工部见寄
祖无择（宋代）

龙坂弥年别，长兹仰道风。
梦曾瞻使节，喜所得诗筒。
词藻春林秀，恩私地镇崇。
因将示知者，传诵满江东。
赠进士章碣
方干（唐代）

织锦虽云用旧机，抽梭起样更新奇。
何如且破望中叶，未可便新低处枝。
藉地落花春半后，打窗斜雪夜深时。
此时才子吟应苦，吟苦鬼神知不知。
越境送别者七人蒋元肃黄少度鹿伯可赵元序陈德溥叶飞卿林致约少酌驿舍
王十朋（宋代）

同僚送我枫庭驿，共酌临分酒一杯。我念泉人仍惜别，此身虽去首频回。
清溪雨后作
李云龙（明代）

幽居寡营系，中情无所取。出门见落花，方知夜来雨。

杖藜行采芝，偶过清溪渚。绿野俏无人，秋风动禾黍。
赠戴渔
王质（宋代）

李氏小房何必庐，颜氏心斋自有书。吾衰久矣不复梦，子归求有师有馀。

千春杏花开阙里，万代风声吟舞雩。静听犹闻唤回也，惊起不觉呼参乎。

茫茫空里撮不得，历历个中殊不疏。一点外皆閒事业，三声中有大工夫。

莫欺山东老王质，拨醒江南穷戴渔。若逢有眼但举似，漫敲此骨真何如。

能于灵府钻三寸，敢许孟门增一徒。清风各自在何处，明月相看元不孤。

他还见汝不见汝，定是故吾非故吾。
水调歌头 其十二 为赵端礼作
张元干（宋代）

最乐贤王子，今岁好中秋。夜深珠履，举杯相属尽名流。

宿雨乍开银汉，洗出玉蟾秋色，人在广寒游。浩荡山河影，偏照岳阳楼。

露华浓，君恩重，判扶头。霓旌星节，已随丝管下皇州。

满座烛光花艳，笑罥乌巾同醉，谁问负薪裘。月转檐牙晓，高枕更无忧。
句 其三
杨天惠（宋代）

北郭云山接巴阆，东城雪水泻文龙。
仲秋太常寺观公辂车拜陵
苗仲方（唐代）

南宫初开律，金风已戒凉。拜陵将展敬，车辂俨成行。

士庶观祠礼，公卿习旧章。郊原佳气引，园寝瑞烟长。

卤簿辞丹阙，威仪列太常。圣心何所寄，惟德在无忘。
送黄元深游浙
薛玄曦（元代）

南宫朝殿锁蓬莱，芳草春深梦不回。只有海门青一点，月明犹送旧潮来。
宣氏梅边
薛嵎（宋代）

自入孤山咏，梅花最识诗。
喜逢吟苦友，共此岁寒期。
曙色雪初霁，暗香春未知。
前村风景别，只是家茅茨。
书怀
詹初（宋代）

独坐终日闭寒庐，回首生年五十初。
岁月不知垂老至，惟从愤乐自如如。
元鲁侍亲还以凡今之人莫如兄弟赋诗送之
邹浩（宋代）

尔生见天地，较我两岁迟。儿童作壮夫，恍若旦暮期。

诗礼久服膺，飞鸣当及时。慎勿醉乡去，志士良耻之。
外弟信臣总干西归驻舟沙岸得半月之款于其行口占道别
张栻（宋代）

外家源流远，文物被诸孙。嗟我数年来，颇识佳弟昆。

酥酪本同味，兰芷非殊根。竞爽有如此，知当大其门。

信也来过我，气貌清而温。方忻驻足地，中有静者存。

皎然明月光，岂复受浊浑。埙篪迭和时，此理试共论。
散发
吴龙翰（宋代）

玲珑窗户午晴时，散发林间自一奇。
鸟睡香奁花影动，蝉吟凉一柳阴移。
高山流水琴三弄，明月清风酒一户。
要是闭门防俗客，莫令到眼败吾诗。
归兴
袁宗道（明代）

家傍青山曲，门当绿水斜。长峦通畎瀹，古木间桑麻。

吾欲学为稼，将无遂及瓜。还因归里日，预已惜离家。
春秋战国门。鬻拳
周昙（唐代）

鬻拳强谏惧威刑，退省怀惭不顾生。

双刖忍行留痛恨，惟君适足见忠诚。
山中吟
释文珦（宋代）

山林虽寂寞，变可息尘劳。
野食分猿果，寒衣补毳袍。
云踪常散诞，松貌极孤高。
赋咏随吾意，无心更拟骚。
有感
王珪（宋代）

闻笛更怀旧，望鸿难寄音。
西风行客泪，明月故人心。
离恨江波阔，归期岁景深。
何时紫溪隐，尊酒起狂吟。
空山
施朝干（清代）

空山时向午，伫立依荆扉。客至鸟声乱，风生凉气微。

泄云含夏木，疏雨带晴晖。且复倾茶碗，幽襟自不违。
鹧鸪天 同表妹游董夫人西园
万淑修（清代）

花径斜开浅水滨。疏篁深处绝纤尘。漫从洛浦邀神女，试到天台访玉真。

携绿绮，伴佳宾。绕篱小草好相亲。却忧赋就胶东去，日暮还听鸟弄春。
古庙
彭汝砺（宋代）

严严遗庙水岩幽，想像迟回物为秋。堂陛终须辨臣主，山河空复誓王侯。

地全东海疑先兆，力尽淮阴意未休。可恨游人满门下，不将敧器与君谋。
过墨斗岭闻鸟声似子规而其形非是
彭汝砺（宋代）

有鸟羽毛非子规，向人如道不如归。使轺不用君多劝，未到归心已似飞。
送张仲山守唐安二首
李流谦（宋代）

南浦波轻草色微，蹇驴遥路独依依。
暖风旌旆春随去，细雨犁锄麦正肥。
驿骑蚤闻催迅召，边屯犹未解重围。
谢家父子名江左，折屐行看破贼归。
湖上众禽尽以俗呼为题·淘河
文同（宋代）

群鱼见新晴，万鬣戏清泚。
忽尔下淘河，惊回入水底。
和致轩送余魁
释道璨（宋代）

眉睫功名气，笔端天地春。
孰知心念苦，只与圣贤亲。
味淡有真乐，眼高无古人。
金鸾行夜直，坐听漏声频。
故太师和王挽诗三首 其一
韩元吉（宋代）

宿卫登环尹，荣恩四十春。威名传瀚海，功烈上麒麟。

却敌凝山岳，临机妙鬼神。中兴奉朝请，劳旧总无人。
浣溪沙
许棐（宋代）

欲把香缯暖缬裁。玉箱金锁又慵开。一杯茶罢上春台。

方向柳边揉碧缕，又纵花畔并红腮。不知凝待阿谁来。
大衍易吟四十首
方回（元代）

剥三与复四，皆处五阴中。
自拔弃其类，吾推道是从。
次韵懋宗送别二首 其二
黄叔达（宋代）

别驾柴门闭一春，艰难颠沛不忘君。何时幽谷回天日，教保馀生出瘴云。
春郊
刘瞻（金朝）

桑芽粒粒破春青，小叶迎风未展成。寒食归宁红袖女，外家纸上看蚕生。
偈六首 其五
释净端（宋代）

天上无双月，人间只一僧。一堂风冷淡，千古意分明。
赠边县尹
何梦桂（宋代）

声价中州第一流，双凫飞下锦溪头。
隐微去处求民瘼，潜伏中溪破吏媮。
暮雨烟村无吠犬，去年荒土有耕牛。
昼帘余暇浑无事，好去栽花待胜游。
次韵刍父秋怀
苏泂（宋代）

士有修身者，娟如女在房。
刈兰供作佩，采菊当为粮。
春树翻疑雨，秋花却耐霜。
从来舆涉意，晚棹转微茫。
题常州独孤桧
翁卷（宋代）

此桧何时种，相传是独孤。
年深成古物，名重入州图。
老节坚难蠹，皴皮裂似枯。
托根列帝庙，应不虑樵夫。
和历阳守张仲智观梅五首
王之道（宋代）

夜烧红烛照梅花，刺史风流自一家。
待得残英上丹脸，韶华端复到山茶。
回籍营葬时方客寄海陵二首 其一
张廷寿（清代）

漂泊浮萍一叶身，天荒地老最伤神。谁知云外有归子，只恐江伤无故人。

璧重千金虽返赵，楼空万卷已烧秦。后来心事如麻起，独对斜晖泪满巾。
奉和圣制登朝元阁
钱起（唐代）

六合纡玄览，重轩启飞清。石林飞栋出，霞顶泰阶平。

拂曙銮舆飞，晞阳瑞雪晴。翠微回日驭，丹巘驻天行。

御气升银汉，垂衣俯锦城。山通玉苑迥，河抱紫关明。

感物乾文动，凝神道化成。周王陟乔岳，列辟让英声。
和郑半溪
释道璨（宋代）

词林丈夫安晚氏，笔端有口吞余子。
阿戎在傍横点头，万言不余一杯水。
文词於道只毫芒，枉劳平生两鬓苍。
落花植实愿自□。□□□□□□□。
潘好礼
徐钧（宋代）

废王立武覆车同，抗疏精忠幸见从。
若使荒淫终复谏，玄宗又是一高宗。
次法石寺即事韵
胡仲弓（宋代）

近郊来往熟，驯犬向人迎。
半是吟将老，何时隐得成。
月明山景合，潮落海痕生。
归路霜钟外，微闻三数声。
望月
郑锡（唐代）

高堂新月明，虚殿夕风清。素影纱窗霁，浮凉羽扇轻。

稍随微露滴，渐逐晓参横。遥忆云中咏，萧条空复情。
句
黄晦叔（宋代）

大安妇翁舍，时来枕流眠。
恩荣周甲蒙赐御书琼林人瑞扁额感赋
陈宝琛（清代）

少时涂抹老郎当，六十年来梦几场？晚节敢为科第玷，行朝犹率祖宗章。

阮潘生世何多幸，李左酬勋未可方。谁信违天天转笃，蹉跎拆补本寻常。
金刚随机无尽颂·结实分主
释印肃（宋代）

义写非台镜，廓照圆融净。
当头底是谁，不识方称定。
寄同年何安澜子澄昌化 其一
刘子章（清代）

怜君廊庙器，飞舄到南州。蜃市阴晴变，珠光日夜浮。

然犀期坐照，茹蘖凛前修。曾有临歧语，依稀记得不。
循梅道中遣人如江南走笔寄诸季十首 其六
李纲（宋代）

虏骑滋南牧，于今大将谁。楼船泛溟渤，哀诏问疮痍。

沙漠深銮辂，江湖震鼓鼙。远方惟岭峤，耕凿自熙熙。
水调歌头
吕渭老（宋代）

其兄进道二水调歌头一韵，几二十首，读之，殆不胜情。次其韵二一篇，怀其人，亦以赠元发、说道

扁舟思独往，樯影划晴烟。要伴人随明月，踏破水中天。谁信骑鲸高逝，空对笔端风雨，如泛楚江船。老子穷无赖，端欲把降竿。

白萍汀，归老计，似高闲。平生爱我，一言相置二刘间。准拟何山松桂，折足铛能安稳，芋火对阑残。何必少林语，立雪问心安。
某敬采民言成六韵为安抚阁老尚书寿伏幸过目 其三
张栻（宋代）

清坐铃斋公事稀，春来风日更迟迟。胸中水镜渠自避，却笑缿筒徒尔为。
上白帝城二首 其二
杜甫（唐代）

白帝空祠庙，孤云自往来。江山城宛转，栋宇客裴回。

勇略今何在，当年亦壮哉。后人将酒肉，虚殿日尘埃。

谷鸟鸣还过，林花落又开。多惭病无力，骑马入青苔。
夏日送沈苍玙给谏册封大原定安藩
卢上铭（明代）

周室千年庆祚长，天潢繁衍有辉光。桐圭新锡劳星使，画阁初筵贡玉觞。

风柳满堤分锦袂，火云驰道绕龙骧。他时宴罢梁园月，应羡相如作赋郎。
和人见寄
许及之（宋代）

一别三年久，无书堪往还。自怜供吏役，长羡似僧閒。

契阔诗情在，提撕鬓影斑。敲门湖上寺，居士已开山。
烟雨楼
吴育（宋代）

一上危楼七泽分，胜游平日此怡神。
荆台芜没千年地，楚望云披四面春。
次韵陆子望欲假家集
李洪（宋代）

先子词科蚤擅场，中兴首擢紫微郎。
涌泉制册留纶阁，砭世膏肓有皂囊。
北斗仰之千古事，泰山所集一毫芒。
楹书拂拭增悲恸，追诵龙蛇感卒章。
咏桂四首 其二
朱淑真（宋代）

移根蟾窟不寻常，枝叶犹垂月露香。可笑当年陶靖节，东篱犹带菊花黄。
秋日村居
黄文达（清代）

鸡犬安眠世事忘，避嚣恰称此村庄。青山红树团茅屋，秋草荒烟冷夕阳。

不事繁华人自古，绝佳风味稻生香。溪南好友相邻近，日往烟萝话昼长。
过南山怀许宣平
程伯阳（明代）

仙人去已久，我来经南山。
丹灶今已没，白云长自闲。
风吹桂枝绿，雨落桃花斑。
空传负薪句，沽酒何时还。
失调名
王诜（宋代）

带了黄花，强饮茱萸酒。
十二月立春日简栾侍御二首 其二
赵完璧（明代）

鼓角春初报，阳和物自私。冰溪澌欲绿，岸柳媚将丝。

云壑堪乘兴，霜台好赋诗。相知无异地，相赏莫相违。
龙蟠山中用韵
王守仁（明代）

无奈青山处处清，村沽日日办山行。真惭廪食虚官守，只把山山作课程。

谷口乱云随骑远，林间飞雪点衣轻。长思淡泊还真性，世味年来久絮羹。
登西楼呈桑彦周
李新（宋代）

独自行藏莫倚栏，市廛野色不相干。
是中门户也罗雀，何处身心更梦棺。
锦水背人朝暮去，雪山随我久长寒。
一生著作惊磨灭，欲借君家铁砚看。
浣溪沙
姜夔（宋代）

翦翦寒花小更垂。阿琼愁里弄妆迟。东风烧烛夜深归。

落蕊半妆钗上燕，露黄斜映鬓边犀。老夫无味已多时。